Kommunal- og moderniseringsdepartementet

Kap. 530, 540, 542, 567, 571, 572, 575, 578, 579, 580, 581, 595, 2412, 2445,
 3540, 3595, 5312

Prop. 20 S

(2018–2019)

Proposisjon til Stortinget (forslag til stortingsvedtak)

Endringer i statsbudsjettet 2018 under
Kommunal- og moderniseringsdepartementet

Tilråding fra Kommunal- og moderniseringsdepartementet 23. november 2018,
godkjent i statsråd samme dag.
(Regjeringen Solberg)

# Innledning

Kommunal- og moderniseringsdepartementet legger med dette fram forslag til endringer i statsbudsjettet for 2018 i samsvar med punkt 2 nedenfor.

# Forslag til endringer

Programkategori 13.30 Statlige byggeprosjekter og eiendomsforvaltning

Kap. 530 Byggeprosjekter utenfor husleieordningen

Post 30 Prosjektering av bygg, kan overføres

Bevilgningen dekker prosjektering av bygg utenfor den statlige husleieordningen.

Det er bevilget 10 mill. kroner på posten i 2018 til igangsetting av forprosjektering av byggeprosjektet om rehabilitering av Nationaltheatret. Det utarbeides i tillegg et forprosjekt for brukerutstyr. For å sikre hensiktsmessig framdrift for brukerutstyrsprosjektet, foreslås det å omdisponere 4 mill. kroner av bevilgningen til post 45 Større utstyrsanskaffelser og vedlikehold.

Bevilgningen foreslås redusert med 4 mill. kroner til 53,6 mill. kroner.

Post 33 Videreføring av byggeprosjekter, kan overføres

Bevilgningen dekker videreføring av byggeprosjekter som Stortinget har vedtatt å starte opp.

Norges miljø- og biovitenskapelige universitet og Veterinærinstituttet

Stortinget vedtok nybygg for det nye universitetet på Ås og Veterinærinstituttet i forbindelse med revidert nasjonalbudsjett for 2013, jf. Prop. 149 S og Innst. 470 S (2012–2013). Indeksjustert kostnadsramme per 1. juli 2018 er 7 053,8 mill. kroner.

Regjeringen har i Prop. 1 S for 2019 varslet at kostnadsrammen for NMBU/Veterinærinstituttet er presset. Mulige kostnadsreduserende tiltak er gjennomført. Ytterligere kostnadsreduksjoner kan bare oppnås ved å ta ut vesentlige funksjoner i prosjektet.

Prosjektet er planlagt ferdigstilt 1. halvår 2020. For å sluttføre prosjektet effektivt og rasjonelt, foreslår regjeringen å øke kostnadsrammen med 150 mill. kroner til 7 203,8 mill. kroner, i prisnivå per 1. juli 2018, jf. forslag til romertallsvedtak.

Post 45 Større utstyrsanskaffelser og vedlikehold, kan overføres

Bevilgningen gjelder de tilfeller der Statsbygg gis i oppdrag å prosjektere og anskaffe brukerutstyr til byggeprosjekter.

For å sikre hensiktsmessig fremdrift for brukerutstyrsprosjektet for rehabilitering av Nationaltheatret, foreslås det å omdisponere 4 mill. kroner fra post 30, jf. omtale under post 30.

Bevilgningen foreslås økt med 4 mill. kroner til 165 mill. kroner.

Kap. 2445 Statsbygg

Post 33 Videreføring av ordinære byggeprosjekter, kan overføres

Bevilgningen dekker videreføring av byggeprosjekter som Stortinget har vedtatt å starte opp.

Flere prosjekter i gjennomføringsfasen forventer sluttkostnad under styringsrammen. I tillegg har nytt nasjonalmuseum på Vestbanen et likviditetsbehov som er 50 mill. kroner lavere enn bevilget.

Posten foreslås derfor redusert med 230 mill. kroner til 2 614,5 mill. kroner.

Post 34 Videreføring av kurantprosjekter, kan overføres

Bevilgningen dekker videreføring av kurantprosjekter på oppdrag fra departementene.

Det er høy aktivitet på store kurantprosjekter. Det foreslås derfor å øke bevilgningen med 50 mill. kroner til 550 mill. kroner.

Programkategori 13.40 Forvaltningsutvikling og IKT-politikk

Kap. 540 Direktoratet for forvaltning og IKT

Post 01 Driftsutgifter

Bevilgningen dekker lønn til ansatte, husleie og andre faste driftsutgifter for Direktoratet for forvaltning og IKT (Difi). Opplæringskontoret OK stat ble fra 1. januar 2017 tilknyttet Difi som en fast ordning. Driften av opplæringskontoret er basert på en delt finansiering der virksomhetene som er medlem av OK stat skal bidra til finansiering av kontoret. Dette innebærer at deler av læringstilskuddet som fylkeskommunene innbetaler, holdes tilbake og dekker deler av driftsutgiftene.

OK stat opplever økt aktivitet da flere virksomheter har gått inn som medlemmer i ordningen. Antall virksomheter som tar inn lærlinger har økt med åtte i 2018, og dette har medført en økning på 24 løpende lærlingkontrakter i forhold til det nivået som lå til grunn for bevilgningsforslaget for 2018.

Som følge av den økte aktiviteten ved OK stat foreslås bevilgningen på posten økt med 0,8 mill. kroner til 279,6 mill. kroner, jf. omtale under kap. 540, post 27 og kap. 3540, post 02.

Post 27 Opplæringskontoret OK stat

Bevilgningen dekker utbetaling av lærlingtilskudd til statlige virksomheter som har lærlinger og er tilknyttet OK stat. Fylkeskommunenes innbetaling av lærlingtilskudd inntektsføres på kap. 3540, post 02.

Som følge av økt aktivitet ved OK stat foreslås bevilgningen på posten økt med 1,6 mill. kroner til 5 mill. kroner, jf. omtale under kap. 540, post 01 og kap. 3540, post 02.

Kap. 542 Internasjonalt IKT-samarbeid og utviklingsprogram

Post 70 Tilskudd til internasjonale program, kan overføres

Bevilgningen på posten dekker programkontingenter og andre utgifter til EU-programmer som Norge tar del i etter EØS-avtalen og som er knyttet til utviklingen av informasjonssamfunnet og elektronisk forvaltning. Bevilgningen dekker også etterslep fra avsluttede programmer. Utenriksdepartementet mottar hvert år innbetalingskrav fra EU hvor de samlede kontingentforpliktelsene fremgår. Utenriksdepartementet forskutterer innbetalingene til EU-kommisjonen. Departementene mottar deretter faktura fra Utenriksdepartementet hvor utgiftene til det enkelte program og etterslep fra tidligere avsluttede programmer er spesifisert. Utbetalingstakt og valutakurs innebærer at bevilgningsbehovet i det enkelte budsjettår vil variere.

Bevilgningen på posten foreslås derfor redusert med 10,2 mill. kroner til 24,6 mill. kroner.

Kap. 3540 Direktoratet for forvaltning og IKT

Post 02 Opplæringskontoret OK stat

På posten budsjetteres inntekter knyttet til fylkeskommunenes innbetaling av lærlingtilskudd. Som følge av økt aktivitet ved OK stat foreslås det at bevilgningen på posten økes med 2,3 mill. kroner til 7,6 mill. kroner, jf. omtale under kap. 540, post 01 og post 27.

Programkategori 13.67 Nasjonale minoriteter

Kap. 567 Nasjonale minoriteter

Post 22 Kollektiv oppreisning til norske rom mv.

Bevilgningen på posten dekker utgifter til en kollektiv oppreisning til norske rom. I 2018 er bevilgningen på 1,1 mill. kroner. Arbeidet i inneværende år handler om å finne nye permanente lokaler til Romsk kultur- og ressurssenter – Romano Kher, som skal drives av Kirkens Bymisjon i tett samarbeid med norske rom. Departementet har nylig gitt Statsbygg i oppdrag å finne egnede lokaler i samråd med Kirkens Bymisjon. Arbeidet vil fortsette i 2019. Det foreslås derfor at stikkordet «kan overføres» tilføyes posten i 2018, jf. forslag til romertallsvedtak.

Post 60 Tiltak for rom, kan overføres

Bevilgningen på posten dekker tiltak for bedre levekår til norske rom. Det forventes et mindreforbruk på posten i 2018. Det foreslås å redusere bevilgningen med 200 000 kroner mot en tilsvarende økning under kap. 567, post 70.

Post 70 Tilskudd til nasjonale minoriteter

Bevilgningen skal dekke driftstilskudd og prosjekttilskudd for styrking av nasjonale minoriteters kultur, språk og egenorganisering.

Finansdepartementet har i brev av 8. august 2018 samtykket til at Kommunal- og moderniseringsdepartementet kan overskride kap. 567, post 70 med inntil 200 000 kroner i 2018 mot en tilsvarende innsparing under kap. 567, post 60, jf. bevilgningsreglementet § 11, tredje ledd. Bakgrunnen er at departementet ønsket å innvilge en søknad om tilskudd som ved en feil ikke ble behandlet i forbindelse med den ordinære søknadsbehandlingen. Det foreslås på denne bakgrunn å øke bevilgningen på posten med 200 000 kroner mot en tilsvarende reduksjon under kap. 567, post 60.

Programkategori 13.70 Rammeoverføringer til kommunesektoren mv.

Kap. 571 Rammetilskudd til kommuner

Post 60 Innbyggertilskudd

Bevilgningen foreslås økt med 50 mill. kroner som følge av inntektsoppgjøret for fastlegene. Fastlegene ble kompensert for nye, myndighetspålagte oppgaver ved at basistilskuddet, som er et årlig beløp kommunene betaler fastlegene for hver listeinnbygger, ble økt. Økningen ble iverksatt fra 1. juli 2018. Det gir merutgifter for kommunene i 2018 på 50 mill. kroner og 100 mill. kroner fra 2019, jf. Prop. 1 S (2018–2019) for Kommunal- og moderniseringsdepartementet. Det vises også til omtale av inntektsoppgjøret for legene i Helse- og omsorgsdepartementets proposisjon om endringer i statsbudsjettet for 2018 under kap. 2755, post 70. Bevilgningen foreslås økt med 50 mill. kroner til 125 693,9 mill. kroner.

Kap. 572 Rammetilskudd til fylkeskommuner

Post 60 Innbyggertilskudd

Ansvaret for øvrige riksveier ble overført fra Statens vegvesen til fylkeskommunene fra 1. januar 2010. Det ble bestemt at utgiftene til felles (sams) veiadministrasjon for riks- og fylkesveier skulle bli værende i Statens vegvesen, jf. St.prp. nr. 68 (2008–2009) Kommuneproposisjonen 2010.

For investeringsoppgaver på fylkesveinettet er det lagt til grunn at Statens vegvesen skal stille nødvendige ressurser til disposisjon, men at den enkelte fylkeskommune dekker alle kostnader i tilknytning til disse oppgavene. Det er fastsatt en kalkulatorisk timepris som fylkeskommunene skal betale. Denne timeprisen omfatter lønns- og personalkostnader, reisekostnader og del felleskostnader.

Fra 2017 betaler den enkelte statlige virksomhet premie til Statens pensjonskasse. Virksomhetene ble kompensert for dette i statsbudsjettet for 2017. Kompensasjonen til Statens vegvesen omfattet også kompensasjon for premiebetaling til Statens pensjonskasse for arbeid vegvesenet utfører for fylkeskommunene. Samtidig ble pensjonskostnader inkludert i lønns- og personalkostnadene i den kalkulatoriske timeprisen fra 2017. Dette innebærer at kompensasjonen som Statens vegvesen fikk i statsbudsjettet for 2017, er for høy.

Gjennom rammetilskuddet på statsbudsjettet får fylkeskommunene midler til å dekke utgiftene de har til det arbeidet som Statens vegvesen utfører for dem. Kompensasjon for premien til Statens pensjonskasse inngår ikke i rammetilskuddet. Dette gjelder både for 2017 og 2018.

Basert på alle timer registrert i 2017, inkl. fylkesveier, utgjorde den samlede belastningen for fylkeskommunene til premiebetaling til sammen 54,5 mill. kroner. Samferdselsdepartementet legger til grunn at tallet for 2018 er om lag det samme.

I Prop. 17 S (2018–2019) fra Samferdselsdepartementet foreslås det å redusere bevilgningen på kap. 1320 Statens vegvesen, post 23 med 109 mill. kroner. I denne proposisjonen foreslås det en tilsvarende økning i innbyggertilskuddet til fylkeskommunene. Bevilgningen foreslås økt med 109 mill. kroner til 32 698,5 mill. kroner.

Kap. 575 Ressurskrevende tjenester

Post 60 Toppfinansieringsordning, overslagsbevilgning

Formålet med toppfinansieringsordningen for ressurskrevende tjenester er å legge til rette for at kommunene kan gi et godt tjenestetilbud til mottakere som har krav på omfattende helse- og omsorgstjenester. I 2018 får kommunene kompensert 80 pst. av egne netto lønnsutgifter i 2017 til helse- og omsorgstjenester ut over et innslagspunkt på 1 235 000 kroner.

Helsedirektoratet har i 2018 utbetalt 9 325,6 mill. kroner for kommunenes refusjonskrav for 2017. Dette er 330 mill. kroner lavere enn saldert budsjett for 2018, som er 9 655,6 mill. kroner.

Mindreutgiften skyldes en kombinasjon av at veksten i antall mottakere og i utgifter per mottaker over innslagspunktet ble lavere enn det som lå til grunn i Saldert budsjett 2018. Utbetalingene knyttet til de kommunene som er med i forsøksordningen med statlig finansiering av omsorgstjenestene, ble om lag 41 mill. kroner lavere enn det som var lagt til grunn i Saldert budsjett 2018.

På denne bakgrunn foreslås det å redusere bevilgningen med 330 mill. kroner til 9 325,6 mill. kroner.

Kap. 578 Valgdirektoratet

Post 01 Driftsutgifter

Bevilgningen dekker lønn til ansatte, husleie og andre faste driftsutgifter for Valgdirektoratet. Direktoratets hovedaktiviteter i 2018 er tilrettelegging for valggjennomføring i 2019, forvaltning og videreutvikling av det elektroniske valgadministrative systemet EVA og organisasjonsutvikling og kompetanseheving internt i direktoratet.

Det har vært mindre bruk av eksterne konsulenter enn det var budsjettert med. På denne bakgrunn foreslås det at bevilgningen reduseres med 5 mill. kroner til 50,7 mill. kroner.

Kap. 579 Valgutgifter

Post 01 Driftsutgifter

Bevilgningen dekker departementets utgifter til lønn, utredning, analyse, evaluering og regelverksutvikling på valgområdet, samt oppfølging av Valgdirektoratet.

Det er mindreforbruk på posten blant annet som følge av lavere lønnskostnader enn forventet. Det foreslås at bevilgningen reduseres med 2 mill. kroner til 9,2 mill. kroner.

Programkategori 13.80 Bolig, bomiljø og bygg

Kap. 580 Bostøtte

Post 70 Bostøtte, overslagsbevilgning

Bostøtten skal sikre personer med lave inntekter og høye boutgifter en egnet bolig. Bevilgningen for 2018 er 2 777,2 mill. kroner.

I saldert budsjett for 2018 ble det lagt til grunn at i gjennomsnitt 91 000 husstander ville motta 30 500 kroner i bostøtte. Det har vært færre søkere og høyere inntektsnivå blant mottakere enn forutsatt i saldert budsjett. Nytt anslag legger til grunn at gjennomsnittlig 88 800 husstander får bostøtte hver måned, med en gjennomsnittlig utbetalt bostøtte per husstand på om lag 30 400 kroner.

På denne bakgrunn foreslås det å redusere bevilgningen med 70 mill. kroner til 2 707,2 mill. kroner.

Kap. 581 Bolig- og bomiljøtiltak

Post 76 Tilskudd til utleieboliger, kan overføres

Tilskuddet skal bidra til flere egnede utleieboliger for vanskeligstilte på boligmarkedet. Posten budsjetteres med tilsagnsramme, tilsagnsfullmakt og bevilgning. Saldert budsjett for 2018 er 843,7 mill. kroner. Tilsagnsrammen for 2018 er 856,9 mill. kroner.

Etterspørselen etter tilskudd til utleieboliger har vært fallende i 2018. Det er flere mulige årsaker til dette, men det mest nærliggende er at færre flyktninger skal bosettes i kommunene enn de senere årene. I tillegg har Oslo kommune satt sine saker i bero i påvente av resultatene fra pågående granskning av kommunens kjøp det siste året. Husbanken forventer at de samlet vil gi tilsagn for om lag 500 mill. kroner i 2018. Det innebærer et mindreforbruk av tilsagnsrammen på om lag 357 mill. kroner. Siden om lag 45 pst. av tilsagnene utbetales i tilsagnsåret, reduseres bevilgningsbehovet med 160,6 mill. kroner i 2018.

På denne bakgrunn foreslås det å redusere bevilgningen med 160,6 mill. kroner til 683,1 mill. kroner. Som følge av dette foreslås det at tilsagnsfullmakten nedjusteres med 196,3 mill. kroner til 479,5 mill. kroner, jf. forslag til romertallsvedtak.

Kap. 2412 Husbanken

Post 72 Rentestøtte

Posten omfatter rentestøtte som følge av at eldre særvilkårslån har ett prosentpoeng lavere rente enn ordinære lån. Slike lån ble gitt fram til og med 1996. Rentestøtten beregnes og bokføres parallelt med opptjente renteinntekter. Bevilgningen for 2018 er 4,5 mill. kroner.

Hittil i 2018 har porteføljen ikke blitt redusert så mye som anslått. Det foreslås derfor å øke bevilgningen med 0,6 mill. kroner til 5,1 mill. kroner.

Post 90 Lån fra Husbanken, overslagsbevilgning

Bevilgningen på posten skal dekke utbetaling av lån fra Husbanken og beregnede opptjente, ikke betalte renter fra kundene. Bevilgningen for 2018 er 15 030 mill. kroner.

I saldert budsjett for 2018 er lånerammen på 17 mrd. kroner, og fordeles på startlån, grunnlån og lån til barnehager. Andelen startlån har vært høyere enn forutsatt da budsjettet for 2018 ble utarbeidet. Husbanken forventer å gi tilsagn til startlån for om lag 9,2 mrd. kroner i 2018, mot 8,3 mrd. kroner i 2017. Som følge av dette, øker anslått bevilgningsbehov med 1,4 mrd. kroner i 2018. Årsaken til dette er at startlån i det vesentligste utbetales i tilsagnsåret, mens tilsagn om grunnlån og barnehagelån erfaringsvis utbetales over fem år.

På denne bakgrunn foreslås det å øke bevilgningen med 1 400 mill. kroner til 16 430 mill. kroner.

Kap. 5312 Husbanken

Post 01 Gebyrer m.m.

Posten omfatter inntekter fra etableringsgebyr, termingebyr, varslingsgebyr og tilkjente saksomkostninger i misligholdssaker. Bevilgningen i 2018 er på 10,5 mill. kroner.

Oppdaterte anslag for Husbankens gebyrinntekter er lavere enn lagt til grunn i budsjettet. På bakgrunn av dette foreslås det å redusere bevilgningen med 0,3 mill. kroner til 10,2 mill. kroner.

Post 11 Tilfeldige inntekter

Posten omfatter tilfeldige inntekter, som blant annet tilbakebetaling av urettmessig utbetalt bostøtte og tilskudd. Bevilgningen i 2018 er 102,7 mill. kroner.

Det har vært en økning i tilbakebetalingskrav av bostøtte de seneste årene, siden regler for systematiske etterkontroller ble innført i 2013 og senere skjerpet. Registrerte innbetalinger hittil i år tilsier en økt inntekt på 53 mill. kroner. Det forventes at inntekter fra slike saker vil være avtagende fra 2019, som følge av innføringen av faktisk inntekt i bostøtteberegningen i 2017.

På bakgrunn av dette foreslås det å øke bevilgningen med 53 mill. kroner til 155,7 mill. kroner.

Post 90 Avdrag

Posten omfatter ordinære og ekstraordinære avdrag, tilbakebetaling av opptjente, ikke betalte renter og tap. Bevilgningen i 2018 er på 11 590 mill. kroner.

Det anslås at ekstraordinære avdrag blir om lag 500 mill. kroner høyere enn tidligere lagt til grunn, og at ordinære avdrag blir om lag 200 mill. kroner høyere enn tidligere lagt til grunn. På denne bakgrunn foreslås det å øke bevilgningen med 700 mill. kroner til 12 290 mill. kroner.

Programkategori 13.90 Planlegging, byutvikling og geodata

Kap. 595 Statens kartverk, arbeid med tinglysing og nasjonal geografisk infrastruktur

Post 01 Driftsutgifter, kan nyttes under kap. 595, post 21 og 45

Bevilgningen skal dekke Kartverkets utgifter til lønn, pensjon, husleie, IKT og andre faste driftsutgifter. Deler av utgiftene på posten, blant annet utgifter knyttet til geodataarbeidet og koordinering av samfinansieringsprosjekter, finansieres av inntekter fra salg og abonnement og fra samfinansiering.

Bevilgningen foreslås økt med 7 mill. kroner til å øke sikkerhetsnivået på Kartverkets servere og til innkjøp av utstyr for økt datalagringskapasitet. Tiltakene er del av et større prosjekt som skal gjøre Kartverket bedre rustet til å sikre viktige data mot avanserte trusselaktører. På grunn av økt aktivitet hos Kartverkets kunder og samarbeidspartnere og økt salg av posisjonstjenester, øker omsetningen, jf. nærmere omtale under kap. 3595, post 02 og 03. Som en følge av dette foreslås det å øke bevilgningen med 10,9 mill. kroner.

Samlet foreslås bevilgningen økt med 17,9 mill. kroner til 914 mill. kroner.

Post 21 Spesielle driftsutgifter, kan overføres, kan nyttes under kap. 595, post 01 og 45

Bevilgningen skal i hovedsak dekke tidsavgrensede prosjekt og kjøp av tjenester fra private leverandører. I hovedsak gjelder dette fotografering og laserskanning fra fly, men også bearbeidelse av data og andre tjenester fra geodatabransjen.

På grunn av økte oppdrag fra Kartverkets kunder og samarbeidspartnere øker omsetningen, jf. nærmere omtale under kap. 3595, post 02 og 03. Som en følge av dette foreslås bevilgningen økt med 32,7 mill. kroner.

I 2016 satt Regjeringen i gang arbeid med en nasjonal detaljert høydemodell som skal gi hele landet bedre høydedata. Prosjektet planlegges ferdigstilt i 2022. Kartverket benytter ekstern bistand til lasermåling fra fly. Gode værforhold i 2018 har gjort det mulig for kontraktør å skanne vesentlig mer enn planlagt. For å tilgjengeliggjøre data fortløpende foreslås det en bevilgningsøkning på 16 mill. kroner i 2018. Bevilgningsøkningen vil medføre en tilsvarende reduksjon senere budsjettår.

Samlet foreslås bevilgningen økt med 48,7 mill. kroner til 325,9 mill. kroner.

Kap. 3595 Statens kartverk, arbeid med tinglysing og nasjonal geografisk infrastruktur

Post 01 Gebyrinntekter tinglysing

På posten føres inntekter knyttet til gebyr for rettsregistrering av boretter og tinglysing i fast eiendom. Gebyrene er fastsatt i forskrift. Som følge av redusert aktivitet i eiendomsmarkedet vil inntektene fra gebyrer for tinglysing bli noe lavere i 2018 enn anslått. Bevilgningen foreslås redusert med 5 mill. kroner til 413,5 mill. kroner.

Post 02 Salg og abonnement m.m.

På posten føres inntekter fra ulike salg i Kartverket, deriblant abonnement til posisjonstjenesten CPOS og salg av geodata. Inntektene på posten er i hovedsak knyttet til posisjonstjenester, internasjonalt arbeid, norske elektroniske sjøkart og diverse andre sjøprodukter.

Som følge av økt omsetning, i forbindelse med salg av posisjonstjenester og økt sjømåling finansiert med eksterne midler, øker inntektene med 23,1 mill. kroner. Samtidig reduseres bevilgningen med 4,3 mill. kroner som følge av nytt oppsett for fakturering av utgifter fra Utenriksdepartementet.

Samlet forslås bevilgningen økt med 18,8 mill. kroner til 116 mill. kroner.

Post 03 Samfinansiering

På posten føres inntekter knyttet til tidsavgrensede prosjekter som skal samfinansieres. Inntektene fra samfinansiering kommer fra statsetater, kommuner og private aktører. Dette er hovedsakelig kartleggingsprosjekter, der Kartverket leder arbeidet og i noen tilfeller også utfører arbeidet selv.

Det har vært økt aktivitet hos Kartverkets kunder og samarbeidspartnere i 2018, særlig blant kommuner og andre Geovekstpartnere som bidrar til økt samfinansiering av kartleggingsprosjekter. Som følge av økt omsetning foreslås bevilgningen økt med 20,5 mill. kroner til 313,9 mill. kroner.

Kommunal- og moderniseringsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2018 under Kommunal- og moderniseringsdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2018 under Kommunal- og moderniseringsdepartementet i samsvar med et vedlagt forslag.

Forslag

til vedtak om endringer i statsbudsjettet 2018 under Kommunal- og moderniseringsdepartementet

I

I statsbudsjettet 2018 gjøres følgende endringer:

Utgifter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 530 |  | Byggeprosjekter utenfor husleieordningen |  |
|  | 30 | Prosjektering av bygg, kan overføres, nedsettes med  | 4 000 000 |
|  |  | fra kr 57 598 000 til kr 53 598 000 |  |
|  | 45 | Større utstyrsanskaffelser og vedlikehold, kan overføres, forhøyes med  | 4 000 000 |
|  |  | fra kr 161 000 000 til kr 165 000 000 |  |
| 2445 |  | Statsbygg |  |
|  | 33 | Videreføring av ordinære byggeprosjekter, kan overføres, nedsettes med  | 230 000 000 |
|  |  | fra kr 2 844 486 000 til kr 2 614 486 000 |  |
|  | 34 | Videreføring av kurantprosjekter, kan overføres, forhøyes med  | 50 000 000 |
|  |  | fra kr 500 000 000 til kr 550 000 000 |  |
| 540 |  | Direktoratet for forvaltning og IKT |  |
|  | 01 | Driftsutgifter, forhøyes med  | 770 000 |
|  |  | fra kr 278 815 000 til kr 279 585 000 |  |
|  | 27 | Opplæringskontoret OK stat, forhøyes med  | 1 550 000 |
|  |  | fra kr 3 493 000 til kr 5 043 000 |  |
| 542 |  | Internasjonalt IKT-samarbeid og utviklingsprogram |  |
|  | 70 | Tilskudd til internasjonale program, kan overføres, nedsettes med  | 10 200 000 |
|  |  | fra kr 34 800 000 til kr 24 600 000 |  |
| 567 |  | Nasjonale minoriteter |  |
|  | 60 | Tiltak for rom, kan overføres, nedsettes med  | 200 000 |
|  |  | fra kr 2 437 000 til kr 2 237 000 |  |
|  | 70 | Tilskudd til nasjonale minoriteter, forhøyes med  | 200 000 |
|  |  | fra kr 7 293 000 til kr 7 493 000 |  |
| 571 |  | Rammetilskudd til kommuner |  |
|  | 60 | Innbyggertilskudd, forhøyes med  | 50 000 000 |
|  |  | fra kr 125 643 888 000 til kr 125 693 888 000 |  |
| 572 |  | Rammetilskudd til fylkeskommuner |  |
|  | 60 | Innbyggertilskudd, forhøyes med  | 109 000 000 |
|  |  | fra kr 32 589 545 000 til kr 32 698 545 000 |  |
| 575 |  | Ressurskrevende tjenester |  |
|  | 60 | Toppfinansieringsordning, overslagsbevilgning, nedsettes med  | 329 976 000 |
|  |  | fra kr 9 655 582 000 til kr 9 325 606 000 |  |
| 578 |  | Valgdirektoratet |  |
|  | 01 | Driftsutgifter, nedsettes med  | 5 000 000 |
|  |  | fra kr 55 697 000 til kr 50 697 000 |  |
| 579 |  | Valgutgifter |  |
|  | 01 | Driftsutgifter, nedsettes med  | 2 000 000 |
|  |  | fra kr 11 242 000 til kr 9 242 000 |  |
| 580 |  | Bostøtte |  |
|  | 70 | Bostøtte, overslagsbevilgning, nedsettes med  | 70 000 000 |
|  |  | fra kr 2 777 155 000 til kr 2 707 155 000 |  |
| 581 |  | Bolig- og bomiljøtiltak |  |
|  | 76 | Tilskudd til utleieboliger, kan overføres, nedsettes med  | 160 600 000 |
|  |  | fra kr 843 738 000 til kr 683 138 000 |  |
| 2412 |  | Husbanken |  |
|  | 72 | Rentestøtte, forhøyes med  | 600 000 |
|  |  | fra kr 4 500 000 til kr 5 100 000 |  |
|  | 90 | Lån fra Husbanken, overslagsbevilgning, forhøyes med  | 1 400 000 000 |
|  |  | fra kr 15 030 000 000 til kr 16 430 000 000 |  |
| 595 |  | Statens kartverk, arbeid med tinglysing og nasjonal geografisk infrastruktur |  |
|  | 01 | Driftsutgifter, kan nyttes under kap. 595, post 21 og 45, forhøyes med  | 17 914 000 |
|  |  | fra kr 896 102 000 til kr 914 016 000 |  |
|  | 21 | Spesielle driftsutgifter, kan overføres, kan nyttes under kap. 595, post 01 og 45, forhøyes med  | 48 743 000 |
|  |  | fra kr 277 205 000 til kr 325 948 000 |  |

Inntekter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 3540 |  | Direktoratet for forvaltning og IKT |  |
|  | 02 | Opplæringskontoret OK stat, forhøyes med  | 2 320 000 |
|  |  | fra kr 5 281 000 til kr 7 601 000 |  |
| 5312 |  | Husbanken |  |
|  | 01 | Gebyrer m.m., nedsettes med  | 300 000 |
|  |  | fra kr 10 524 000 til kr 10 224 000 |  |
|  | 11 | Tilfeldige inntekter, forhøyes med  | 53 000 000 |
|  |  | fra kr 102 700 000 til kr 155 700 000 |  |
|  | 90 | Avdrag, forhøyes med  | 700 000 000 |
|  |  | fra kr 11 590 000 000 til kr 12 290 000 000 |  |
| 3595 |  | Statens kartverk, arbeid med tinglysing og nasjonal geografisk infrastruktur |  |
|  | 01 | Gebyrinntekter tinglysing, nedsettes med  | 5 000 000 |
|  |  | fra kr 418 540 000 til kr 413 540 000 |  |
|  | 02 | Salg og abonnement m.m., forhøyes med  | 18 789 000 |
|  |  | fra kr 97 177 000 til kr 115 966 000 |  |
|  | 03 | Samfinansiering, forhøyes med  | 20 525 000 |
|  |  | fra kr 293 339 000 til kr 313 864 000 |  |

II

Tilføying av stikkord

Stortinget samtykker i at Kommunal- og moderniseringsdepartementet kan tilføye stikkordet «kan overføres» på bevilgningen i 2018 under kap. 567 Nasjonale minoriteter, post 22 Kollektiv oppreisning til norske rom mv.

III

Kostnadsrammen for Norges miljø- og biovitenskapelige universitet og
Veterinærinstituttet

Stortinget samtykker i at kostnadsrammen for Norges miljø- og biovitenskapelige universitet og Veterinærinstituttet økes til 7 203,8 mill. kroner, i prisnivå per 1. juli 2018.

IV

Tilsagnsfullmakt

Stortinget samtykker i at Kommunal- og moderniseringsdepartementet i 2018 kan gi tilsagn om tilskudd på kap. 581, post 76 Tilskudd til utleieboliger utover gitt bevilgning, men slik at samlet ramme for nye tilsagn og gammelt ansvar ikke overstiger 479,5 mill. kroner.